**Maple Ridge** on 68 949 asukkaan (2006) piirikunta Brittiläisessä Kolumbiassa, Kanadassa. Kunta kuuluu Vancouverin metropolialueeseen. Se sijaitsee Frasejoen ja Rannikkovuorten välisellä alueella, noin 45 kilometriä Vancouverista itään. Maple Ridge tunnetaan suosittuna ulkoilualueena, ja kunnassa järjestetään lähes vuoden ympäri erilaisia tapahtumia, joista tunnetuimpia ovat *Jazz and Blues Festival*, *Maple Ridge Fair* ja *The Santa Claus Parade*.

Historia
--------

Satoja vuosia ennen eurooppalaisten saapumista alueella asui rannikon salisheihin kuuluvia stó:lō-intiaaneja. Heillä oli tiettävästi ainakin kymmenen erillistä kylää Maple Ridgen alueella.

Tiettävästi ensimmäiset vakituisesti alueella asuvat eurooppalaiset olivat kaksi skotlantilaista Hudson's Bay Companyn työntekijää MacIvor ja Robertson, jotka saapuivat Fraserjoen vastarannalla sijainneesta Fort Langleyn tukikohdasta (sijaitsee nykyisessä Langleyn kunnassa). He perustivat maatilansa alueelle vuonna 1858. Samoihin aikoihin Fraserjoella tapahtuneen kultaryntäyksen seurauksena alueelle saapui arviolta 30 000 siirtolaista, joista suuri osa jäi alueelle pysyvästi. Siirtolaiset toivat tullessaan alkuperäisasukkaille tuntemattomia tauteja, kuten isorokkoa, johon alueen asukkailla ei ollut vastustuskykyä. Tämän seurauksena alueen stó:lō-intiaanien väkiluku supistui voimakkaasti, arvioiden mukaan jopa 90–95 prosenttia. Maple Ridgen piirikunta perustettiin 12. syyskuuta 1874, kun eurooppalaisten siirtokuntien asukkaat päättivät yhdistää yhteisen hallinnon alaisuuteen.

Kaksi vuotta myöhemmin 1876 Cape Bretonista kotoisin oleva liikemies Thomas Haney saapui alueella ja hankki omistukseensa suuria maa-alueita Fraserjoen rannalta, alue tunnettiin myöhemmin nimellä *Haney's landing*. Haney perusti omistamalleen alueelle useita palveluja ja yrityksiä. Vuonna 1882 hän perusti *Port Haneyn* kaupungin, ja sen kaava valmistui 1889. Canadian Pacific Railway rakensi rautatien alueelle ja valitsi ratalinjauksen Port Haneyn kautta, mikä kasvatti kaupungin merkittävyyttä. Alueella oli erittäin vähän maantieyhteyksiä muualle maahan, ja ensimmäinen maantieyhteys New Westminsteriin valmistuikin vasta vuonna 1913. Haneyn kaupunki oli pitkään kunnan keskus, ja se liitettiin myöhemmin osaksi Maple Ridgen kuntaa.

1900-luvun alkupuolella alueelle muutti parantuneiden liikenneyhteyksien ansiosta runsaasti ranskalaisia ja aasialaisia siirtolaisia, joista japanilaiset siirtolaiset kuitenkin lähetettiin keskitysleireihin toisen maailmansodan aikana. Vuonna 1995 kunta liittyi osaksi Vancouverin metropolialuetta, väkiluvun ollessa 65 000 asukasta.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Maple Ridge (Brittiläinen Kolumbia)**.
1. ↑  2006 Community Profiles Statistics Canada. Viitattu 17.2.2010. (englanniksi), (ranskaksi)[vanhentunut linkki]
2. ↑  Beautiful Downtown District of Maple Ridge.  Arkistoitu 17.2.2010. Viitattu 17.2.2010. (englanniksi)
3. 1 2  Maple Ridge Culture and History hellobc.com.  Arkistoitu 7.1.2010. Viitattu 17.2.2010. (englanniksi)
4. ↑  District of Maple Ridge www.fraservalleyguide.com.  Arkistoitu 6.1.2010. Viitattu 17.2.2010. (englanniksi)
5. ↑  The Land Chilliwack Museums and Archives.  Arkistoitu 26.4.2010. Viitattu 17.2.2010. (englanniksi)
6. ↑  History and Heritage The District of Maple Ridge.  Arkistoitu 11.4.2010. Viitattu 17.2.2010. (englanniksi)
7. ↑  Donald Luxton & Associates: Haney (PDF) The Heritage Resources of Maple Ridge.  Arkistoitu 31.3.2010. Viitattu 17.2.2010. (englanniksi)